**OMX AB** on ruotsalainen yhtiö, joka omistaa ja operoi pörssejä Pohjoismaissa ja Baltian maissa. Yhtiö muodostettiin vuonna 2003 yhdistämällä Tukholman pörssin omistanut OM AB ja Helsingin pörssin omistanut HEX Oyj. Yhtiön pääkonttori sijaitsee Ruotsissa, Tukholmassa. Toimitusjohtajana toimii Magnus Böcker. Yhtiön nimi oli alun perin OM HEX AB, mutta 31. elokuuta 2004 nimi vaihdettiin muotoon OMX AB. Helmikuusta 2008 lähtien OMX AB on ollut yhdysvaltalaisen NASDAQ-pörssin omistavan Nasdaq, Inc. omistuksessa.

OMX:lla on kolme liiketoiminta-aluetta: Nordic Marketplaces, Information Services & New Markets ja Market Technology. Liiketoiminta-alueet korvasivat vuoden 2006 alussa OMX:n divisioonat *OMX Exchanges* ja *OMX Technology*.

OMX omistaa kokonaan Helsingin, Islannin, Kööpenhaminan, Riian, Tallinnan, Tukholman ja Vilnan pörssit ja operoi niitä. Lisäksi OMX omistaa 10 % osuuden Oslon pörssistä.

Historia
--------

OMX:n historia alkaa vuodesta 1985, jolloin yhtiö aloitti johdannaisten välittämisen. Vuonna 1987 OMX:stä tuli maailman ensimmäinen pörssilistattu pörssi. OMX:n laajentuminen alkoi yhdistymisestä Tukholman pörssin kanssa 1998. HEX liittyi OMX:n vuonna 2003, jolloin yhtiön omistukseen siirtyivät myös Helsingin, Tallinnan ja Riian pörssit. OMX hankki omistukseensa Liettuassa sijaitsevan Vilnan pörssin vuonna 2004. Vuonna 2005 Kööpenhaminan pörssistä tuli osa yhtiötä. OMX:n viimeiseksi laajentumiseksi jäi yhdistyminen Islannin pörssin kanssa 2006.

### Pohjoismainen lista

OMX päätti ottaa käyttöön Pohjoismaiden yhteisen Pohjoismaiden listan 2. lokakuuta 2006. Pohjoismaisesta listasta tuli Helsingin, Tukholman ja Kööpenhaminan pörssien yhteinen lista.

### Siirtyminen NASDAQin omistukseen

Toukokuussa 2007 yhdysvaltalainen teknologiapörssi NASDAQ tarjoutui ostamaan OMX:n osakekannan 2,8 miljardilla eurolla. Elokuussa 2007 Dubain pörssi teki yllättäen kilpailevan, korkeamman tarjouksen OMX:n osakkeista. Syyskuussa NASDAQ ja Dubai ilmoittivat sopineensa järjestelyistä, joiden lopputuloksena OMX siirtyisi NASDAQin omistukseen, Dubai saisi 20 prosentin osuuden NASDAQista ja Dubai ostaisi NASDAQilta sen omistamia Lontoon pörssin (LSE) osakkeita määrän, joka vastaa 28 % kaikista osakkeista. NASDAQ tulisi lisäksi osakkaaksi Dubain pörssin emoyhtiöön.  Järjestelyt toteutuivat helmikuussa 2008, jolloin OMX AB:n omistajaksi tuli NASDAQin omistayhtiö *NASDAQ OMX Group, Inc* (aikaisemmalta nimeltään *The NASDAQ Stock Market, Inc*).

Katso myös
----------

* OMX Helsinki 25
* OMX Nordic 40
* OMX Stockholm 30
* OMX Copenhagen 20
* OMX Iceland 15

Lähteet
-------

1. 1 2  OMX Financial year-end report 2006 OMX AB (publ).  Arkistoitu 29.9.2007.  (englanniksi)
2. 1 2  OMX Milestones NASDAQ OMX Group. Viitattu 2.8.2009. (englanniksi)
3. ↑  OMX:n pohjoismainen lista aloittaa lokakuussa *Arvopaperi*.  1.2.2006. Talentum. Viitattu 2.8.2009.
4. ↑  Kalle Koponen: Nasdaq ostaa pörssiyhtiö OMX:n *Helsingin Sanomat*.  25.5.2007. Viitattu 26.5.2007.
5. ↑  Tietoa OMX AB:tä koskevista tarjouksista OMX AB. Viitattu 13.11.2007.

Aiheesta muualla
----------------

* Nasdaq OMX Nordic

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Nasdaq |
| --- |
|  |
| Pörssit | 
* Armenia
* Boston
* First North
* Helsinki
* Kööpenhamina
* Islanti
* NASDAQ
* Philadelphia
* Riika
* Tallinna
* Tukholma
* Vilna

 |
|  |
| Indeksit | 
* Nordic 40
* Copenhagen 20
* Helsinki 25
* Iceland 8
* Stockholm 30
* Nasdaq
	+ 100
	+ Biotechnology
	+ Composite
	+ Financial-100

 |
|  |
| Lopetetut indeksit | 
* Iceland 15

 |

 |